Novetats i tradició en les festes patronals
22 de agost de 2023

A falta d'una setmana, l'ajuntament de Xirivella prepara els últims detalls per a les festes que arrancaran el pròxim 28 d'agost amb les activitats organitzades pels Clavaris de Sant Ramon Nonat en honor al sant. “Durant estos dies viurem moments entranyables en este barri i des de l'ajuntament els brindem el suport perquè any després d'anys mantinguen vives aquests costums”, assegura Paqui Bartual, alcaldessa de Xirivella. El tradicional pregó organitzat pels Clavaris de la Verge de la Salut, el dia 1 de setembre, marcarà l'inici de les festes patronals en honor a la patrona de Xirivella.

L'ajuntament ha dissenyat una extensa programació d'espectacles i activitats al llarg de quasi tot el mes de setembre. Paqui Bartual, alcaldessa de Xirivella, confessa que la programació d'enguany “no és com a mi m'haguera agradat planificar des del principi però, a causa de les circumstàncies excepcionals d'enguany, hem hagut d'adaptar-nos. Encara així, hem treballat per a mantindre els nostres costums i crec que he aconseguit aportar el meu granet d'arena”.

A tal fi, “he volgut introduir algunes novetats amb el redissenye de l'espectacle que té lloc en de la tradicional “Nit de les figues”. No sols hi haurà música sinó que l'animació serà constant amb diferents elements festius per a entretindre al públic”.

El Paelleando torna a ser un dels principals protagonistes d'estes festes, una aposta personal de Paqui Bartual per este esdeveniment que va crear quan va ser regidora de festes en l'anterior govern del Partit Popular. “Vull millorar aquest gran dia de paelles i convivència que ha tingut tant d'èxit entre els nostres veïns i veïnes. Este dia, dos xarangues locals amenitzaran la jornada. A més, la vetlada continuarà amb un tardeo enfront del poliesportiu municipal”.

Els joves també tindran un paper important enguany amb l'aposta de les regidories de Festes i Joventut per la formació de “Les penyes joves”. I, per al públic infantil, l'ajuntament ha incorporat en la programació un nou musical.

“Durant quasi un mes, els actes festius es donen en els diferents barris gràcies a la col·laboració d'entitats festives i veïnals que contribueixen a mantindre vives la nostra identitat de poble”, destaca Paqui Bartual.

Bartual anima a tota la població “a viure amb responsabilitat estes festes en un ambient lúdic de convivència on prevalga el respecte i el gaudi de les activitats programades”.